Učiteljski fakultet

Sveučilišta u Zagrebu , Savska cesta 77, Zagreb

**Stručni skup: Likovna umjetnost u podršci cjelovitog razvoja djeteta**

Vrijeme održavanja:  31. kolovoza i 14. rujna 2017.  u 09:30 sati.  
  
Tema***: Land art***

Autorice: Jana Bjelajac i Silvija Zlatar, odgojiteljice

[jana.bjelajac@gmail.com](mailto:jana.bjelajac@gmail.com), [szlatar1@gmail.com](mailto:szlatar1@gmail.com)

Dječji vrtić Matije Gupca, Ulica braće Cvijića 18, Zagreb

**Sažetak:**

Najstariji stijenski i špiljski crteži, slikarije i petroglifi, koji se redovito pojavljuju tijekom cijele povijesti mnogih drevnih naroda, lako se mogu svrstati u preteče land arta.

Samo ime land art kao i umjetnički pokret vezan uz to, nastao je u 60 -ima.U njemu su krajolik i umjetničko djelo neraskidivo povezani. To je umjetnička forma koja je stvorena u prirodi, koristeći prije svega prirodne materijale kao što su tlo, zemlja, stijene, organski mediji (trupci, grane, lišće) i voda. Land art napušta galerije i razvija različite projekte u slobodnom prostoru i time ukida granice između ljudskog stvaralaštva i prirode. Nije da se skulpture samo nalaze u krajoliku, već je krajolik sredstvo njihova stvaranja. Radovi stoje na otvorenom, ostavljeni da se mijenjaju i erodiraju pod utjecajem prirodnih sila. Land art je čin protesta protiv izvještačenosti modernog svijeta i protiv "utilitarizma umjetnosti"(Wikipedija)

*(Upoznavanje putem fotografija nekih od umjetnika land arta)*

Land art uključuje sve umjetničke intervencije u prirodi, i ne samo u prirodi, već i u parkovima i urbanim sredinama – skulpture, performanse, pejzažne intervencije, oslikavanje stabala i stijena, instalacije od prirodnih materijala velikih i malih dimenzija.

**Ciljevi:**

Razvijati kreativnost, podržavati divergentno te kritičko mišljenje koristeći prirodne materijale u prirodnom okruženju.

Razvijati sposobnosti sinergijskog povezivanja s okolišem.

Poticati otvorenost prema novome, koje se nadograđuje i implementira u već postojeća znanja i iskustva.

Podržavati i poticati suradničke kreativne procese u kreiranju zajedničkih land art uradaka

Suvremeni način života i sve što on nosi sa sobom, rezultirao je gubljenjem dodira sa prirodom za mnoge, a osobito za nove generacije djece. Tijekom kreiranja land arta djeca razvijaju sposobnost sinergijskog povezivanja sa svojim okolišem, land art postaje poveznica-most između prirode, njih samih i umjetnosti.

Dok interveniraju i manipuliraju elementima prirode, djeca otkrivaju, imaju priliku za učenje, uče poštovati i cijeniti prirodu i svijet oko sebe. Dok se izražavaju um im je stimuliran na fantastičan način.

*(Prikaz dijelova procesa nastanka land art uradaka)*

Naš vrtić prostire se na 8000m2 što je uvelike pripomoglo dječjoj slobodi u kretanju, traženju i sakupljanju materijala, a čiji je produkt nastanak *Land art* projekta koji nije realiziran u zasebnoj skupini već se događa za boravka na zraku s djecom svih odgojnih skupina.

Razmišljajući o važnosti dječje igre na otvorenom, prirodnim resursima ili/i materijalima koji ih okružuju započele smo istraživati, promatrati na koje sve načine djeca koriste prirodni prostor i materijale te kako ih poticati i usmjeravati.

Prateći proces služimo se foto dokumentiranjem u cilju cjelovitog razumijevanja tog procesa, učenja i međusobne refleksije. Pratimo djecu, njihovu igru, korištenje materijala koji ih okružuju, potičući spontanu igru novim, donošenim i obogaćenim materijalima. Važno je prepoznati i podržavati mogućnosti komunikacije i zajednički donesenih odluka, poštivanje drugih i njihovo stvaranje, rada u manjoj i većoj grupi te prezentacije drugoj djeci.

Tijekom manipuliranja materijalom djeca su osim horizontalnih uradaka, koristila prostor i elemente na igralištu te kreirala prostorne, trodimenzionalne strukture. U interakciji s materijalima i prostorom djeca dolaze do različitih prostornih rješenja. Dok rade na zajedničkom cilju aktivni su različiti procesi kao što je rješavanje problemskih situacija, stvaralačko prerađivanje vlastitih i zajedničkih ideja.

Promatrajući, vidjeli smo da su djeca vrlo usmjerena na sam proces, kojega karakterizira interdisciplinarnost, što je u skladu sa suvremenim pristupima učenja gdje prostor i materijali potiču na učenje i stvaranje.

**Ishodi :**

U prirodnom okruženju koristeći i u interakciji s prirodnim resursima i materijalima, djeca su učila spontano, čineći.

Djeca su imala priliku za razvijanje različitih kompetencija (upravljanje vremenom i prostorom, suradničko učenje, rješavanje problema…)

Djeca su se aktivno i stvaralački odnosila prema okolini uz cjelovit oblik opažanja kroz sve senzorne modalitete.

Razvijala su sposobnost sve boljeg opažanja i spoznavanja prostora i predmeta (veličina, dubina, tekstura, udaljenost, oblici, boja.)

**Ukratko:**

**Što?** Land art je kreativan i zabavan.

Uključuje izradu crteža i skulptura koristeći materijale koji se nalaze u prirodi, kao što su lišće, češeri, grančice, šljunak, kamen, pijesak ,školjke....

Izbor tema i motiva neograničen je i uključuje sve što dječja mašta može zamisliti.

**Zašto?** Dok provode vrijeme u izradi land arta djeca koriste svoju maštu , kreativnost, te uz dobrobit boravka na svježem zraku, uče o prirodi i prirodnim mjestima. Nema bolje aktivnost koja kombinira kreativnost i učenje, zabavu i tjelesnu aktivnost te priliku za igru i istraživanje. .

**Kako?** Izrada land arta jednostavna je, kako za djecu tako i za odrasle.  
Sve što vam treba je malo vremena i mašte. Sve što trebate učiniti je pronaći mjesto koje možete istražiti: park, šumu ili možda plažu. Potražite što tu možete naći: šljunak, školjke, lišće, češere, kamenje, stijene, pijesak, voda... Koristite sada taj materijal za izradu bilo čega što vas inspirira ili vam se sviđa.

**Gdje?** Bilo gdje,gdje je moguće sakupiti prirodni materijal i/ili koristiti već gotove elemente koje priroda nudi, dobro je mjesto za land art.

**Kada?** Land art se može učiniti u bilo koje doba godine. Raznolikost koju nude godišnja doba, boje, oblici i materijali neograničena je.