Dječji vrtić Iskrica

Cukrov Snježana, odgojitelj savjetnik

**ATELJE U DJEČJEM VRTIĆU**

*„Djeca će se stvaralački izražavati i stvaralački oblikovati uvijek kada im je dana sloboda da budu ono što jesu.“* - D. Belamarić

Ta misao nas je potakla da promišljamo o strukturiranom likovnom centru u kojem će se djeca osjećati slobodno i poticajno. Osmislili smo centar kao životni i radni prostor koji je stalan, ali i koji se svojim sadržajem mijenja i nadopunjuje. Bogata materijalna sredina i likovni poticaji izazov su djetetovom stvaralačkom potencijalu. Susret sa raznovrsnim materijalima, likovnim tehnikama, trajanjem aktivnosti i slobodom u radu potiče dijete da lakoćom iskazuje svoju kreativnost stvaranja, originalnost i maštovitost. Da bi percipirani sadržaji i otkrića sazreli, razvili se te dublje i trajnije urezali u svijet djece potrebno je da se oni konkretiziraju i ostvare putem medija izražavanja. Jedan od medija je slikanje i ako je djeci omogućeno izražavanje bojom i ako su bar donekle upoznala tehniku rada s njom, to će im otvoriti mogućnosti likovnog izražavanja i stvaranja. Osim osnovnih likovnih materijala koji se nalaze u likovnom centru (tempera, akvarel) djeca imaju priliku upoznati se sa novim materijalima, npr. boje za svilu, akrilne boje i dr. Upoznavanje ispitivanja svojstva i mogućnosti pojedinog likovnog sredstva kroz igru daje djeci osjećaj slobode da izraze ono što žele i kako žele. Veliku ulogu u ostvarenju likovnog izraza ima podloga za slikanje. To može biti papir, tkanina, svila, celofan, drva i dr. materijali. Omogućavamo djeci da se upoznaju i izraze u različitim veličinama i teksturama papira. Na velikim plohama provodi se zajednički rad kroz dulje ili kraće vrijeme po pojedinoj slici, dok se na manjim formatima provode individualne slike. Prednost ateljea je u tome što daje mogućnost djetetu da odloži svoj uradak i nastavi kad osjeti potrebu za tim. Mjesto odlaganja i dostupnost radova je važna i za neke tehnike koje se rade u nekoliko faza, npr. slikanje na svili, asamblaž, kolografija i dr. Različite tehnike traže različite vrste kistova, široke, deblje, tanke, okrugle, plosnate. Kist je crtački i slikarski pribor koji svojim karakteristikama daje jedinstven, specifičan, prepoznatljiv likovno vizualni izraz. Pritiskom ruke na kist i podlogu i različitom debljinom kistova dobiva se čitava skala linija od tankih do debljih. Upotrebom različitih kistova djeca stječu neposredno iskustvo i samostalnost u odabiru adekvatnog pribora.

Oblikovanje kao medij stvaranja maštovitih i kreativnih sadržaja ostvaruje se kroz upoznavanje materijala i njegovih mogućnosti. Bogatstvo nestrukturiranog materijala, prirodnina koji se nalaze na dohvat djece, potaknut će dječju radoznalost i spontanost izražavanja. Provodeći s djecom igre gledanja, traženja, ispitivanja i stvaranja razvijamo otvorenost prema rješavanju problema u samom procesu i na nov i nepredviđen način razvijamo njihov jedinstveni likovni senzibilitet.

Pored svega navedenog ovako osmišljen prostor na dijete djeluje i odgojno. Dijete u njemu stvara navike koje podrazumijevaju pravilan odnos prema materijalima i prostoru.

**Ciljevi**

* kroz poticaje približiti razne likovne tehnike
* osmišljenim likovnim aktivnostima omogućiti stjecanje znanja i uočavanje odnosa u životu
* razvoj djetetove osobnosti kroz mogućnost izbora-inicijativa, samopouzdanje, kompetentnost
* poticanje mašte i kreativnog izražavanja uz podražavanje interesa djeteta za ponuđene poticaje
* razvijati socijalne vještine u zajedničkim aktivnostima

**Literatura**

1. Jakubin M.: „Likovni jezik i likovne tehnike“, Educa, Zagreb, 1999.
2. Belamarić, D.: „Dijete i oblik“, Zagreb, 1987.
3. Balić, Cukrov, Grdić, Laco, Lisac, Pandl, Hauzer: „Hrvatska kulturna tradicija i dječje likovno stvaralaštvo, UF, 2016.