Ivana Škarika mag.praesc.educ.

DV „Vedri dani“, Zagreb

Stručni skup: **:** **Likovna umjetnost u podršci cjelovitog razvoja djeteta**

**Vrijeme održavanja:** 31. Kolovoza i 14. rujna 2017.

Akcijsko istraživanje: GRAFIČKE TEHNIKE U JASLIČKOJ DOBI

Radeći u različitim vrtićima grada Zagreba, uočila sam kako su likovne aktivnosti u jaslicama često zanemarene, ne pridaje im se dovoljno pažnje, te da je općeprihvaćeno mišljenje da su djeca jasličke dobi (osobito djeca između 12. i 24.mj. starosti) „premala“ za „ozbiljnije“ likovne tehnike. Tako se u jaslicama najčešće nude olovke i bojice, tek povremeno tempere ili boje za prste, uz već nezaobilazno slano tijesto. Gledajući razvojno, za takvu praksu postoji „opravdanje“ – dijete olovku može držati tek od 18.mj.starosti, često i ne pokazuje interes za crtanje, a metodički priručnici crtaće tehnike stavljaju na prvo mjesto zbog njihove jednostavnosti, stoga nema smisla nuditi takve aktivnosti dok dijete za njih ne sazrije. No, što ako djetetu ponudimo materijale kojima može baratati i s kojima se svakodnevno susreće, kombinirajući ih s kompliciranijim likovnim tehnikama koje su prilagođene za njegovu dob?

Istraživanje je provedeno sa djecom mlađe jasličke skupine u periodu od siječnja do lipnja 2016.

Cilj: istražiti mogućnosti primjene grafičkih tehnika u radu s djecom 12-24 mj. starosti

Djeci su nuđeni različiti materijali kroz 7 etapa istraživanja – aktivnosti otiskivanja (pečatima od drvenih oblutaka, ambalažom od začina, klipovima kukuruza, pečatima od stiropora, valjcima obloženim materijalima različitih tekstura, autićima, stopalima). Nakon svake etape, slijedila je refleksija uz pomoć dokumentacije (fotografije, snimke, kratke bilješke) te promišljanje nove aktivnosti. Eksperimentirala sam različitim formatima, od papira A3 do velikih formata zalijepljenih na pod. Reakcije djece išle su od početnog oklijevanja i zbunjenosti do potpunog uživljavanja u aktivnost, duboke koncentracije i velike motiviranosti. Svakom slijedećom aktivnošću rasla je i samostalnost te kreativnost u isprobavanju i istraživanju. Koncentrirajući se na proces, a ne na finalni uradak, te pružajući svakom djetetu mogućnost da samostalno svojim tempom istražuje i pronalazi načine korištenja ponuđenog materijala naše likovne aktivnosti zapravo su postale: poticaj za igru (čak i simboličku), poticaj za osjetilno istraživanje, poticaj za međusobnu komunikaciju, poticaj za razvoj motorike i koordinacije, sredstvo za učenje o odnosima među predmetima i razvoj prostorne percepcije, utjecale su na razvoj radoznalosti, pažnje i koncentracije, istovremeno pružajući opuštanje te osjećaj veselja i uspješnosti.

Zaključak: Provedene aktivnosti višestruko su pridonijele sveukupnom dječjem razvoju. Izlazeći iz okvira vlastitih uvjerenja o tome što dijete može ili ne može, pružamo sebi priliku bolje upoznati dijete i njegove sposobnosti a djetetu dajemo povjerenje i mogućnost samostalnog konstruiranja svoga znanja na način koji njemu najbolje odgovara. Stoga velika odgovornost leži na odgojiteljima i njihovoj spremnosti na osluškivanje dječjih potreba te izazove koje im to donosi.