**TEMA:**

**Slikarstvo slavnih umjetnika kao poticaj za dječje likovno stvaralaštvo**

Metoda estetskog transfera koristi se umjetničkim djelom kao mjerilom kvalitete i estetskog doživljaja. Djeca ne promatraju originale, već kvalitetne reprodukcije i filmove koji prikazuju stvaralaštvo pojedinih umjetnika.

U Dječjem vrtiću Vrbik, u skupini Jagodice, tijekom pedagoške godine 2015./2016. provodili smo male projekte koje smo temeljili na opusu izabranih umjetnika. Prvo smo istraživali stvaralaštvo Pabla Picassa(1881. – 1973.) čije je djelo jedinstven dio svjetske kulturne baštine. Njegovi radovi, oblici, stilovi i tehnike fasciniraju djecu i odrasle.

Zatim smo otkrivali stvaralaštvo Friedensreicha Hundertwassera (1928. – 2000.) kroz čija se djela se provlače dva glavna principa: estetski i ekološki. Njegove ideje i poruke poslužile su nam kao poticaj za obilježavanje Dana planeta Zemlje.

Djeca su promatrala i komentirala njihove radove te se potom likovno izražavala pokušavajući ih reproducirati.

Na temelju tih projekata, a u suradnji sa studenticama Učiteljskog fakulteta koje su u okviru stručno pedagoške prakse na Diplomskome studiju ranoga i predškolskog odgoja i obrazovanja dobile zadatak da provedu projekt u Dječjem vrtiću Vrbik, nastavili smo u istom smjeru i osmislili projekt Slikarstvo slavnih umjetnika kao poticaj za dječje likovno stvaralaštvo. Tim smo projektom odlučili s djecom istražiti stvaralaštvo još nekih slikara moderne umjetnosti. Frida Kahlo (1907. – 1954.), Andy Warhol (1928. – 1987.) i Yves Klein (1928. – 1962.) bili su naš zajednički izbor jer su nam otvarali zanimljive mogućnosti u pristupu likovnim aktivnostima.

Cilj nam je bio upoznati djecu sa životom i radom tih umjetnika, proširiti mogućnosti upotrebe različitih materijala i tehnika, upoznati djecu s fotografijom kao suvremenim medijem te s performansom i action paintingom kao likovnim izrazima.

Dok smo upoznavali pojedinog umjetnika, ideje su se same otvarale i množile. Težište smo stavljali na proces, odnosno na stvaranje po uzoru na umjetnike, a ne na dječje radove. U svim segmentima projekta djeca su se jednostavno igrala. Nakon što bi upoznala stvaralaštvo pojedinog umjetnika, uz ponuđene materijale i poticaje pristupala su likovnoj aktivnosti uz minimalno vođenje i usmjeravanje. Djeca su vrlo motivirano sudjelovala u svim aktivnostima te je stvoreno vrlo lijepo ozračje u skupini.

Po završetku projekta mogli smo svjedočiti mnogim izrazito kreativnim i inovativnim radovima, što pokazuje koliko je važno u plan i program skupine uvrstiti i ovu temu te odabirati različite tehnike i pristupe likovnim aktivnostima.

Ljiljana Krulik, odgojiteljica





